Twee vas oor R5,5 miljoen se dwelmsTwee persone is op 22 September 2016 in hegtenis geneem nadat mandrax ter waarde van R5,5 miljoen by ‘n huis in Blackheath, Kaapstad, gevind is Foto: SAPD Twee persone is Donderdagmiddag in hegtenis geneem nadat mandrax-tablette ter waarde van meer as R5 miljoen by ŉ huis in Blackheath, Kaapstad gevind is. Lt.kol. Andre Traut, woordvoerder van die polisie, het gesê beamptes van verskeie eenhede van die Suid-Afrikaanse Polisiediens het tydens ŉ klopjag op die huis toegeslaan. “Tydens die soektog is daar beslag gelê op 138 000 mandrax-tablette met ŉ geraamde straatwaarde van R5,5 miljoen,” het hy gesê. Twee persone, ŉ 38-jarige man en ŉ 34-jarige vrou, is in hegtenis geneem. “Hulle sal in die hof in Blue Downs verskyn sodra hulle aangekla is van dwelmhandel,” het Traut bygevoeg. “Hierdie beslaglegging is ŉ beduidende knou op die dwelmhandelbedryf in hierdie provinsie en ons is tevrede met die uitslag van ons poging.”